## Uredba o unutarnjem ustrojstvu Ministarstva gospodarstva

### NN 70/2001 (3.8.2001.), Uredba o unutarnjem ustrojstvu Ministarstva gospodarstva

# VLADA REPUBLIKE HRVATSKE

if !supportEmptyParas endif

1188

Na temelju članka 60. stavaka 1. i 2.
Zakona o sustavu državne uprave (Narodne novine, br. 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje
ustrojstvo tijela državne uprave (Narodne novine, broj 43/2001),Vlada Republike
Hrvatske je na sjednici održanoj 26. srpnja 2001. godine donijela

## U R E D B U

### o unutarnjem ustrojstvu Ministarstva gospodarstva

I. OPĆE ODREDBE

Članak
1.

Ovom
Uredbom utvrđuje se unutarnje ustrojstvo Ministarstva gospodarstva (dalje u
tekstu: Ministarstvo), nazivi upravnih organizacija, unutarnjih ustrojstvenih
jedinica i njihov djelokrug, način upravljanja tim jedinicama, te okvirni broj
državnih službenika i namještenika Ministarstva.

Članak
2.

Unutarnje
ustrojstvo, djelokrug, upravljanje kao i potreban broj državnih službenika i
namještenika uređuje se na način da Ministarstvo može obavljati upravne i druge
stručne poslove koji su mu zakonom dani u nadležnost i djelokrug.

II. UNUTARNJE USTROJSTVO I DJELOKRUG

Članak 3.

Za obavljanje poslova iz djelokruga
Ministarstva ustrojavaju se ustrojstvene jedinice, odnosno upravne
organizacije:

1. Kabinet ministra;

2. Tajništvo Ministarstva;

3. Uprava za energetiku i rudarstvo;

4. Uprava za industriju i privatizaciju;

5. Uprava za trgovinsku politiku i
međunarodne gospodarske odnose,

6. Uprava za poticanje ulaganja;

7. Ravnateljstvo za robne zalihe.

1. KABINET MINISTRA

Članak 4.

U Kabinetu ministra obavljaju se
administrativni i stručni poslovi za ministra i njegovog zamjenika,
protokolarni poslovi, poslovi u svezi odnosa sa sredstvima javnog priopćavanja,
poslovi u svezi kontakata i komunikacije sa Hrvatskim saborom, Vladom Republike
Hrvatske i drugim tijelima državne uprave te pravnim osobama koje obavljaju
javne ovlasti iz djelokruga Ministarstva, poslovi u svezi sa zaprimanjem i
rješavanjem pošte upućene ministru i njegovom zamjeniku, poslovi u svezi s
evidencijom i pohranom povjerljive pošte, kao i drugi stručni i administrativni
poslovi u svezi s realizacijom programa rada i aktivnosti ministra i njegovog
zamjenika.

2. TAJNIŠTVO MINISTARSTVA

Članak 5.

Tajništvo Ministarstva obavlja
administrativne, pravne, upravno-pravne, financijsko-računovodstvene,
informatičke i druge stručne poslove za potrebe Ministarstva, a koji se odnose
na tehničko usklađivanje rada unutarnjih ustrojstvenih jedinica i to: osigurava
učinkovitost u radu, obavlja poslove izrade nacrta prijedloga zakona, daje
mišljenja na pravilnike, naredbe i druge akte radi provođenja zakona, daje
stručna mišljenja i objašnjenja u svezi s provedbom zakona iz djelokruga rada
Ministarstva, skrbi o stanju kadrova u Ministarstvu, predlaže planove stručnog
usavršavanja i osposobljavanja državnih službenika i namješ­tenika, obavlja
financijske, računovodstvene, informatičke, opće i pomoćne tehničke poslove
vezane za poslovni objekt, skrbi o urednom i pravilnom korištenju imovine i
sredstava za rad, nadzire i usklađuje sigurnosne poslove i obavlja druge
poslove iz svog djelokruga.

Za obavljanje poslova iz djelokruga
Tajništva Ministarstva ustrojavaju se:

2.1. Odjel za financijsko-računovodstvene
i informatičko-tehničke poslove;

2.2. Odjel za pravne, upravno-pravne, opće
i sigurnosne poslove;

2.
1. Odjel za financijsko-računovodstvene i informatičko-tehničke poslove

Članak 6.

Odjel za financijsko-računovodstvene i
informatičko-teh­ničke poslove obavlja stručne poslove koji se odnose na:
izradu i donošenje financijskih planova, praćenje namjenskog korištenja
sredstava iz proračuna putem sustava Državne rizinice za tekuće i kapitalne
izdatke sukladno pozicijama državnog proračuna; izradu plansko-analitičkih
poslova i periodičnih obračuna i godišnjeg financijskog izvješća, vođenje
zakonom propisane knjigovodstvene i financijske dokumentacije; koordinira i
vodi poslove oko odabira najpovoljnijih dobavljača sukladno raspisanim natje­čajima,
obalja nabavke sredstava i opreme ministarstva, te obavlja stručne i tehničke
poslove koji se odnose na osiguravanje funkcioniranja i razvoja informatičkog
sustava Ministarstva, rada telefonske centrale, tehničke potpore uredskom
poslovanju u vidu fotokopiranja i prijepisa, te druge poslove iz svog
djelokruga.

U
sklopu odjela za financijsko- računovodstvene i infor­matičko-tehničke poslove
ustrojavaju se slijedeći odsjeci:

2.1.1.
Odsjek za financijsko-računovodstvene poslove;

2.2.2.
Odsjek za informatičko-tehničku potporu;

2. 1. 1. Odsjek za financijsko-računovodstvne
poslove

Članak
7.

Odsjek
za financijsko-računovodstvene poslove, organizira i vodi financijsko i
računovodstveno poslovanje Ministarstva gospodarstva, izrađuje i predlaže
financijske planove, nadzire namijensko trošenje sredstava putem sustava
Državne riznice, izrađuje periodične obračune i godišnje izvješće o poslovanju,
vodi financijsko knjigovodstvo, vrši likvidaciju i kontrolu ulaznih i izlaznih
dokumenata, obavlja obračune i isplatu plaća, naknada, blagajničko poslovanje i
vodi knjigovodstvo osnovnih sredstava, sitnog inventara i kancelarijskog
materijala, te druge poslove iz svog djelokruga.

2. 1. 2. Odsjek za informatičko-tehničku potporu

Članak
8.

Odsjek
za informatičko-tehničku potporu obavlja stručne i tehničke poslove koji se
odnose na osiguravanje funkcioniranja informatičkog sustava Ministarstva, rada
telefonske centrale, te nadzora fotokopiranja i prijepisa.

 Odsjek upravlja korištenjem informatičke
opreme i operativno-aplikacijskim sustavima u smislu instaliranja, podešavanja
i uvođenja u rad, održava korisničke račune za pristup poslužitelju, odogovoran
je za izradu sigurnosnih kopija podataka i organizira antivirusne zaštite, te
nadzire održavanje informatičke opreme. Surađuje u planiranju, projektiranju,
izradi i održavanju internet i intranet stranica Ministarstva. Potiče
educiranje korisnika informatičkog sustava za uporabu postojećih i pri uvođenju
novih programskih i tehničkih rješenja.

2. Odjel za pravne, upravno-pravne, opće i
sigurnosne poslove

Članak
9.

 Odjel za pravne, upravno-pravne, opće i
sigurnosne poslove obavlja upravne i stručne poslove u svezi s izradom i
provedbom zakona i drugih propisa; usklađuje izradu zakona i drugih propisa iz
djelokruga ministarstva, izrađuje naputke radi provođenja zakona, daje stručna
mišljenja i objašnjenja u svezi s primjenom i provedbom zakona, provodi upravni
postupak i upravni nadzor iz djelokruga Ministarstva; prati i provodi mjere
kadrovske politike ministarstva, obavlja poslove u svezi prijama i rasporeda
državnih službenika i namještenika Ministarstva, vodi propisane evidencije i
osobne očevidnike, sudjeluje u izradi plana stručnog usavr­šavanja, prati
statusna prava službenika i namještenika, te upravne i stručne poslove u
djelokrugu sigurnosnih mjera, prijedloga planova i mjera za obranu zemlje,
organizira provođenje mjera sigurnosti i zaštite tajnih podataka, organizira i
provodi mjere nad provođenjem obrambenih i sigurnosnih priprema u pravnim
osobama posebno važnim za obranu Republike Hrvatske u nadležnosti Ministarstva,
vodi poslove oko odabira najpovoljnih dobavljača sukladno raspisanom javnim
natječajem, poslove pisarnice, odnosno prijema i otpreme pošte, dostave pismena,
te druge poslove iz svog djelokruga.

U
sklopu odjela za pravne, upravno-pravne, opće i sigurnosne poslove ustrojavaju
se slijedeći odsjeci:

2.2.1.
Odsjek za pravne, upravno-pravne i opće poslove;

2.2.2.
Odsjek za sigurnosne poslove i poslovni objekt;

2. 2. 1. Odsjek za pravne, upravno-pravne i opće
poslove

Članak
10.

 Odsjek za pravne, upravno-pravne i opće
poslove obavlja poslove u svezi s izradom i provedbom zakona i drugih propisa,
usklađuje izradu zakona i drugih propisa iz djelokruga ministarstva, izrađuje
naputke radi provođenja zakona, daje stručna mišljenja i objašnjenja u svezi s
primjenom i provedbom zakona, provodi upravni postupak i upravni nadzor iz
djelokruga ministarstva; prati i provodi mjere kadrovske politike ministarstva,
obavlja poslove u svezi prijama i rasporeda državnih službenika i namještenika
Ministarstva, vodi propisane evidencije i osobne očevidnike, sudjeluje u izradi
plana stručnog usavršavanja, prati statusna prava službenika i namještenika;
poslove pisarnice, odnosno prijema i otpreme pošte, dostave pismena, te druge
poslove iz svog djelokruga.

2. 2. 2. Odsjek za sigurnosne poslove i poslovni
objekt

Članak
11.

 Odsjek za sigurnosne poslove i poslovni
objekt priprema prijedloge planova i sigurnosnih mjera za obranu zemlje, skrbi
o osiguranju kapaciteta i pričuva posebno važnih za obranu, prati stanje
obrambenih priprema u djelatnosti u nadležnosti Ministarstva, izrađuje
prijedlog metodoloških, stručnih i tehničkih uputa za provođenje obramenih
priprema i njihovo planiranje u djelatnostima u nadležnosti Ministarstva,
priprema prijedloge odgovarajućih dokumenata o razvoju obrane u okviru planova
gospodarskog razvoja Republike Hrvatske, organizira provođenje mjera sigurnosti
i zaštite tajnih podataka, surađuje sa drugim tijelima državne uprave i pravnim
osobama na planiranju i realizaciji planova razminiranja minama zagađenog
prostora Republike Hrvatske, obavlja poslove koji se odnosi na zaštitu imovine
u poslovnom objektu, poslove protupožarne zaštite, zaštite na radu, koordinira
rad službe održavanja sa korisnicima u poslovnom objektu, raspoređuje troškove
zgrade, obavlja poslove vezane za natječaj nabave robe i usluga i druge poslove
vezane uz poslovni objekt, te druge poslove iz svog djelokruga.

3. UPRAVA ZA ENERGETIKU I RUDARSTVO

Članak 12.

 Uprava za energetiku i rudarstvo obavlja upravne i stručne poslove
u svezi s energetikom i rudarstvom Republike Hrvatske, predlaže energetsku i
rudarsku politiku, strategiju i mjere, kontinuirano prati i analizira njihova
ostvarivanja; izrađuje energetsko-gospodarske analize i energetske bilance,
prati proizvodnju, potrošnju, promet, uvoz i izvoz energenata, prati planiranje
i izgradnju energetskih objekata te njihov utjecaj na okoliš, prati obavljanje
tehničko-sigurnosnih analiza i prosudbi, obavlja stručne i upravne poslove u
svezi s izgradnjom i korištenjem nuklearnih objekata te o sigurnosti tih
objekata, izrađuje program racionalnog korištenja energije i njegovog
provođenja; obavlja upravne i stručne poslove koji se odnose na istraživanje i eksploataciju
mineralnih sirovina; utvrđuje strategiju i praćenje razvoja rudarstva; izdaje
odobrenja za istraživanje i eksploataciju te uporabu rudarskih objekata,
uređaja i postrojenja kao i za izvođenje rudarskih radova; obavlja upravni
nadzor u svom djelokrugu, obavlja stručne poslove u svezi međunarodnih i
bilateralnih ugovora te obavlja i druge poslove iz svog djelokruga.

U
sklopu Uprave za energetiku i rudarstvo ustrojavaju se:

3.1.
Odjel za energetiku;

3.2.
Odjel za rudarstvo;

3. 1. Odjel za energetiku

Članak
13.

Odjel
za energetiku obavlja poslove u svezi pripreme prijedloga energetske bilance
Republike Hrvatske, kontinuirano prati, analizira i osigurava njenu provedbu,
izrađuje energetsko-gospodarske analize tijekova energije, prati utjecaj
svjetskog na domaće tržište energenata, analizira tehnoekonomske efekte cijena
energenata i odnose cijena između pojedinih energenata, obavlja poslove u svezi
planiranja i izgradnje energetskih objekata te njihovog utjecaja na okoliš,
ocjenjuje tehničko-sigurnosne analize i procjenu rizika za energetske objekte,
usklađuje izradu i operacionalizaciju radova energetskog sustava Republike
Hrvatske sa sustavima drugih zemalja, predlaže mjere za usklađivanje razvoja
energetskog sustava s razvojnim planovima Republike Hrvatske, predlaže mjere za
usklađivanje organizacije elektroprivrednih djelatnosti s planovima i potrebama
Republike Hrvatske, sudjeluje u izradi nacrta i drugih propisa iz područja
elektroprivrednih djelatnosti, prati i nadzire zakonitost rada elektroprivrednih
pravnih osoba, prati i analizira gospodarske mjere od uticaja na položaj
elektroprivrednih pravnih osoba te prati rad i ostvarivanje poslova tih pravnih
osoba, sudjeluje u donošenju tarifnog sustava i općih uvjeta za isporuku
električne energije, kordinira izradu i operacializaciju elektroenergetskog
sustava Republike Hrvatske sa sustavima drugih zemalja, prati razvojene
programe i poslovanje trgovačkih društava iz područja nafte i plina, izrađuje
analize i stručne podloge za predlaganje razvoja naftno-plinskog gospodarstva u
državi u skladu s prirodnim mogućnostima i energetskom strategijom, prati
preradu, opskrbu i transport nafte i plina, transportne naftne i plinske
cjevovodne sisteme u zemlji i veze s europskim sistemima, prati razvoj
naftno-plinskog gospodarstva u iznozemstvu, priprema programe racionalnog
korištenja energije i usklađuje njihovo provođenje, prati aktivnosti za
racionalno korištenje energije, korištenje obnovljivih izvora i novih
tehnologija, predlaže mjere za uklanjanje barijera, organizira promotivne
aktivnosti te obavlja i druge poslove iz svog djelokruga.

Odjel
za energetiku ocjenjuje tehničko-sigurnosne analize i procjene rizika za
energetske objekte; obavlja upravne poslove u svezi s izgradnjom i korištenjem
nuklearnih objekata; prati svjetski razvoj i sudjeluje u znanstveno-tehničkoj
suradnji na projektima primjene nuklearne i drugih novih tehnologija u
energetskim objektima; provodi kontrolu nuklearnog materijala i posebne
nuklearne opreme; skrbi za plan i program postupaka za slučaj nuklearne
nesreće; prati stanje sigurnosti nuklearnih objekata u regiji te obavlja i
druge poslove iz svog djelokruga.

3.
2. Odjel za rudarstvo

Članak
14.

Odjel
za rudarstvo obavlja upravne poslove u prvom stupnju koji se odnose na
istraživanje i eksploataciju svih mineralnih sirovina osim šljunka, pijeska,
tehničko- građevnog kamena i opekarske gline; izdaje odobrenje (koncesije) za
istraživanje i eksploataciju mineralnih sirovina; vodi katastar istražnih
prostora i eksploatacijskih polja; vodi evidenciju o rezervama mineralnih
sirovina i revizijama rudarskih projekata; izdaje građevne dozvole i dozvole za
upotrebu rudarskih objekata, uređaja i postrojenja te odobrenja za izvođenje
rudarskih radova; obavlja upravni nadzor u tijelima županija nadležnim za
poslove rudarstva; obavlja upravne poslove u drugom stupnju koji se odnose na
istraživanje i eksploataciju tehničko-građevinskog kamena, šljunka i pijeska te
opekarske gline; prati poslovanje rudarskih trgovačkih društava i rudarskih
obrtnika, prati i analizira gospodarske mjere od utjecaja na položaj rudarskih
gospodarstvenih subjekata te obavlja druge poslove iz svog djelokruga.

4. UPRAVA ZA INDUSTRIJU I PRIVATIZACIJU

Članak
15.

Uprava
za industriju i privatizaciju obavlja upravne i stručne poslove u svezi
industrijskih grana, brodogradnje i ostalih djelatnosti koji se odnose na
praćenje stanja i izradu analiza industrijskih grana, brodogradnje i ostalih
djelatnosti; predlaže mjere za održivi industrijski razvitak i smanjenje
utjecaja industrijskih pogona na okoliš; predlaže unapređenja i doprinosi
primjeni sustava industrijskog vlasništva i primjena tehnologije u
gospodarstvu; utvrđuje i prati elemente politike razvitka industrije i
restrukturiranja industrijskih trgovačkih društava; predlaže mjere glede
usmjeravanja planova razvoja, sukladno nacionalnoj strategiji razvitka; prati
rad i ostvarivanje kontakata s međunarodnim organizacijama, te ostalim
organizacijama i udrugama radi razmjene iskustva u svezi industrijskog
razvitka, surađuje s drugim tijelima državne uprave i institucijama nadležnim
za razvoj znanosti, znanstveno-istraživačkog rada i tehnologije; sudjeluje u
planiranju i razvoju industrijskih subjekata u sustavu obrane, potiče i
promične tehnološki proizvodni razvoj gospodarskih subjekata koji su od
interesa za obranu; usklađuje proizvodnju novih industrijskih kapaciteta
sukladno strategiji tehnološkog razvitka; izrađuje nacrte prijedloga zakona i
prijedloge drugih propisa iz svoje nadležnosti; obavlja upravne poslove i
upravni nadzor iz svojeg djelokruga, obavlja upravne i stručne poslove u svezi
definiranja strategije industrijskog razvitka i industrijske politike; izrađuje
analize i prati ostvarivanje planova rada i razvoja industrije; prati
provođenje gospodarske politike, te njezin utjecaj na položaj i razvoj
industrije; neposredno primjenjuje zakone i druge propise te osigurava provedbu
zakona i drugih propisa iz svog djelokruga; surađuje s drugim tjelima državne
uprave te pravnim osobama s javnim ovlastima u zemlji i inozemstvu na ostvarivanju
poslova i zadaća iz svog djelokruga, obavlja i druge poslove iz svojeg
djelokruga.

U
sklopu Uprave za industriju i privatizaciju ustrojavaju se:

4.1.
Odjel za industrijske grane;

4.2.
Odjel za razvoj i restrukturiranje industrije;

4.3.
Odjel za privatizaciju i ulaganja.

4.
1. Odjel za industrijske grane

Članak 16.

Odjel za industrijske grane prati i
analizira poslovanje industrijskih grana, te razvoj suvremene tehnike i
tehnologije u pojedinim industrijskim granama; prati područja uvoza industrijskih
sirovina i repromaterijala, kao i uvoza i izvoza gotovih proizvoda, prati,
analizira i planira razvoj industrijskih kapaciteta proizvodnje i proizvoda od
interesa za obranu Republike Hrvatske, prati statističke pokazatelje u
industrijskim granama i djelatnostima, izrađuje analize u svezi stanja u
prerađivačkoj industriji iz djelokruga Ministarstva, sudjeluje u izradi nacrta
prijedloga zakona i prijedloga drugih propisa iz djelokruga svoga rada,
organizira i provodi stručnu suradnju s drugim tjelima državne uprave te s
drugim odgovarajućim stručnim institucijama u zemlji i inozemstvu, sustavno
prati i po potrebi sudjeluje u restrukturiranju industrijskih subjekata,
organizira rad stručnih grupa i savjetovanja te uspostavlja i druge kontakte u
cilju poticanja i promicanja industrijskih grana i djelatnosti, te obavlja i
druge poslove iz svog djelokruga.

4.
2.  Odjel za razvoj i restrukturiranje
industrije

Članak
17.

Odjel
za razvoj i restrukturiranje industrije utvrđuje ciljeve, načela i mjere
industrijske politike za izradu nacionalnih strateških dokumenata od interesa
za svekoliki razvitak industrije i brodogradnje; utvrđuje mjere za održivi
industrijski razvitak i smanjenje utjecaja industrijskih pogona na okoliš;
predlaže odgovarajuće mjere glede usmjeravanja planova razvitka cjelokupne
industrije i brodogradnje sukladno nacionalnoj strategiji razvitka; utvrđuje
strateške pravce razvitka industrije i brodogradnje; sudjeluje u zaštiti
državnih interesa u području državnog vlasništva; predlaže unapređenje i
doprinosi primjeni sustava industrijskog vlasništva u gospodarstvu i primjenama
tehnologije; surađuje s drugim tijelima državne uprave i pravnim osobama s
javnim ovlastima te stručnim organizacijama, surađuje s institucijama u zemlji
i inozemstvu radi rješavanja problema i razmjene iskustava na području
promicanja industrijske proizvodnje; sustavno prati rad i ostvaruje kontakte s
međunarodnim organizacijama i specijaliziranim agencijama Ujedinjenih naroda
(UNIDO; UNDP, EU/UN i dr), te drugim međunarodnim organizacijama (Alpe Jadran,
Srednje Europska Inicijativa i dr) radi razmjene iskustva, programiranja i
ostvarivanja svekolike tehničke pomoći glede industrijskog razvitka; sudjeluje
u pripremi rada hrvatskih delegacija za međunarodnu i industrijsku suradnju;
prati i analizira tendencje i trendove u industrijskoj proizvodnji u svijetu,
provodi i prati, a po potrebi i sudjeluje u pripremama i zaključivanju
međunarodnih ugovora i konvencija kojima se uspostavljaju zabrane i provodi
poseban nadzor nad cjelokupnim postupanjem određenim robama i kemikalijama,
uključujući njihovu proizvodnju, upotrebu i prekogranični promet, predlaže
mjere za provedbu tih ugovora i konvencija u Republici Hrvatskoj, izrađuje
nacrte prijedloga zakona i prijedloge drugih propisa kojima se osigurava
njihova primjena, edukacija i osposobljavanje određenih subjekata za njihovu
provedbu; obavlja druge poslove iz svog djelokruga.

U
sklopu Odjela za razvoj i restrukturiranje industrije ustrojavaju se

4.2.1.
Odsjek za brodogradnju

4.2.2.
Odsjek za industrijski razvitak, restrukturiranje i postupanje posebnim robama
i kemikalijama

 4.2.1. Odsjek za brodogradnju

Članak 18.

Odsjek za brodogradnju obavlja stručne
poslove u vezi s brodogradnjom; prati stanje u brodograđevnoj djelatnosti;
predlaže mjere za poboljšanje stanja i konkurentske sposobnosti
brodogradilišta; predlaže sustavna rješenja u vezi s financiranjem proizvodnje
i plasmana brodova; prati utjecaj makroekonomske politike na gospodarski
položaj brodogradnje; prati stanje na svjetskom tržištu brodova i predlaže
mjere u slučaju poremećaja; nadzire i usmjerava proces restrukturiranja i
privatizacije brodogradilišta; potiče suradnju brodogradilišta, te suradnju
brodograditelja, proizvođača brodske opreme i brodara u Republici Hrvatskoj; surađuje
s drugim tjelima državne uprave i drugim ustrojstvenim jedinicama Ministarstva;
obavlja stručne poslove u vezi s međunarodnim ugovorima u dijelu koji se odnose
na brodogradnju.

Odsjek za brodogradnju obavlja upravne
poslove koji se odnose na raspodjelu sredstava Državnog proračuna za
subvencije, daje mišljenja u postupku odobravanja državnih jamstava, te vrši
nadzor nad poslovanjem brodogradilišta u državnom vlasništvu.

4.2.2.
Odsjek za industrijski razvitak, restrukturiranje i postupanje posebnim robama
i kemikalijama

Članak 19.

Odsjek
za industrijski razvitak, restrukturiranje i postupanje posebnim robama i
kemikalijama utvrđuje i predlaže elemente politike razvitka i restrukturiranja
industrije, predlaže mjere restrukturiranja pojedinih trgovačkih društava,
uključujući mjere za održivi industrijski razvitak i ulaganja u industriju, te
prati njihovu provedbu; prati i analizira statistiku industrijske proizvodnje i
poslovanja odabranih industrijskih grana kao podloge za izradu nacionalnih
dokumenata; sustavno prati aktivnosti i sudjeluje u radu specijaliziranih
nacionalnih i međunarodnih organizacija i institucija iz djelokruga svoga rada,
a posebno sudjeluje u pripremi, zaključivanju i provedbi međunarodnih ugovora i
konvencija kojima se utvrđuje posebno postupanje određenim robama i
kemikalijama, te predlaže mjere za njihovu provedbu u Republici Hrvatskoj;
obavlja i druge poslove iz svog djelokruga.

4.
3. Odjel za privatizaciju i ulaganje

Članak 20.

Odjel za privatizaciju i ulaganje obavlja
upravne i stručne poslove u svezi s pravnim pitanjima privatizacije dionica,
udjela, stvari i prava u vlasništvu Republike Hrvatske, izradom prijedloga
odluka, odnosno drugih pravnih akata za koje je, sukladno propisima iz područja
privatizacije i s tim u svezi drugim propisima, nadležno Ministarstvo;
provođenjem upravnog nadzora odnosno nadzora zakonitosti rada Hrvatskog fonda
za privatizaciju, davanjem mišljenja i uputa u primjeni i provođenju zakona i
drugih propisa iz područja privatizacije, pravne poslove u provedbi zakona o
poticanju ulaganja, te obavlja i druge poslove iz svog djelokruga.

5. UPRAVA ZA TRGOVINSKU POLITIKU I
MEĐUNARODNE GOSPODARSKE ODNOSE

Članak 21.

Uprava za trgovinsku politiku i
međunarodne gospodarske odnose obavlja upravne i stručne poslove u vezi s
trgovinskom politikom Republike Hrvatske i njenim uključivanjem u međunarodne
gospodarske organizacije, posebice Svjetsku trgovinsku organizaciju (WTO) i
europske trgovinske integracije; prati i promiče gospodarske odnose s pojedinim
zemljama, integracijama i regionalnim inicijativama; priprema analitičke
podloge za utvrđivanje i provedbu gospodarske politike s inozemstvom; priprema
i usklađuje aktivnosti u vezi s članstvom Republike Hrvatske u WTO-u, osobito
one u vezi s ispunjavanjem obveza preuzetih u okviru ove organizacije;
priprema, usklađuje i vodi trgovinske pregovore s pojedinim zemljama u vezi
sklapanja međunarodnih ugovora, posebice ugovora o slobodnoj trgovini, te skrbi
o provedbi tih ugovora; predlaže, provodi i prati mjere trgovinske politike
uključivo i mjere carinske zaštite te zaštite od prekomjernog uvoza,
subvencioniranog uvoza i antidampinške mjere; predlaže i prati usklađivanje
zakonodavstva na području trgovine i tržišta sa zakonodavstvom Europske unije;
predlaže i provodi politiku i mjere za zaštitu potrošača; vodi pregovore o
sklapanju ugovora o zaštiti i poticanju ulaganju i drugih međunarodnih ugovora
s područja gospodarskih odnosa s inozemstvom iz nadležnosti Ministarstva,
predlaže mjere poticanja izvoza i unapređenja svih oblika trgovine, posebice
trgovine s inozemstvom, uključivo promociju i promidžbu u cilju povećanja
izvoza; prati stanje i pojave na tržištu; obavlja poslove upravnog nadzora na
području tržišta i cijena; predlaže i provodi mjere unapređenja djelatnosti trgovine
i uvođenja novih oblika i suvremenih metoda u obavljanju djelatnosti trgovine.

U sklopu Uprave za trgovinsku politiku i
međunarodne gospodarske odnose ustrojavaju se:

5.1. Odjel za trgovinsku politiku

5.2. Odjel za unapređenje trgovine i
tržišta

5.3. Odjel za bilateralne gospodarske
odnose s europskim zemljama

5.4. Odjel za bilateralne gospodarske
odnose s izvaneuropskim zemljama

5.5. Odjel za ugovore o gospodarskoj
suradnji

5.1.
Odjel za trgovinsku politiku

Članak
22.

Odjel
za trgovinsku politiku vodi aktivnosti oko članstva Republike Hrvatske u
Svjetskoj trgovinskoj organizaciji; predlaže i provodi mjere trgovinske
politike; provodi i prati provedbu obveza nastalih sklapanjem trgovinskih
ugovora, posebice ugovora o slobodnoj trgovini, vodi aktivnosti oko priprema za
uključivanje Republike Hrvatske u Europsku uniju i prati njihovu provedbu;
priprema pregovaračke platforme i sudjeluje u pregovorima oko sklapanja
Sporazuma o stabilizaciji i pridruživanju i pregovora o članstvu u Europskoj
uniji, poduzima aktivnosti u vezi s prilagodbom hrvatskog zakonodavstva koje se
odnosi na trgovinu, tržište, te zaštitu potrošača sa zakonodavstvom Europske
unije, predlaže izmjene i donošenje zakona normama Europske unije, predlaže i
skrbi o provedbi tehničke i razvojne pomoći koju Europska unija daje Republici
Hrvatskoj u dijelu koji se odnosi na nadležnost Ministarstva; priprema
pregovore, provodi i prati provedbu ugovora o slobodnoj trgovini s EFTA-om,
priprema pregovaračke podloge za vođenje trgovinskih pregovora u okviru WTO-a i
drugih međunarodnih trgovinskih integracija; provodi međunarodne obveze
Republike Hrvatske u dijelu koji se odnosi na trgovinsku politiku i trgovinu s
inozemstvom, sudjeluje u ostvarivanju suradnje i radu tijela ostalih
međunarodnih gospodarskih organizacija i institucija (UN, UNCTAD, ECOSOC i
sl.), izdaje dozvole za izvoz i uvoz, obavlja i druge poslove iz svog
djelokruga.

Za obavljanje poslova Odjela za trgovinsku
politiku ustrojavaju se slijedeći odsjeci:

5.1.1. Odsjek za trgovinsku politiku i
Svjetsku trgovinsku organizaciju,

5.1.2. Odsjek za europske integracije,

5.
1. 1. Odsjek za trgovinsku politiku i Svjetsku trgovinsku organizaciju

Članak 23.

Odsjek
za trgovinsku politiku i Svjetsku trgovinsku organizaciju predlaže i provodi
mjere trgovinske politike uključivo i mjere carinske zaštite, zaštite od
prekomjernog uvoza, subvencioniranog uvoza i uvoza po damping cijenama; provodi
i prati provedbu obveza nastalih sklapanjem trgovinskih ugovora, posebice
ugovora o slobodnoj trgovini; vodi i usklađuje aktivnosti u vezi s članstvom
Republike Hrvatske u WTO-u; priprema podloge, vodi i usklađuje multilateralne
trgovinske pregovore u okviru ove Organizacije; predlaže mjere prilagodbe
trgovinskog i gospodarskog sustava Republike Hrvatske pravilima i normama
WTO-a; priprema pregovaračke i analitičke podloge za vođenje trgovinskih
pregovora u okviru WTO-a i drugih međunarodnih trgovinskih integracija; provodi
međunarodne obveze Republike Hrvatske u dijelu koji se odnosi na trgovinsku
politiku i trgovinu s inozemstvom, sudjeluje u ostvarivanju suradnje i radu
tijela ostalih međunarodnih gospodarskih organizacija i institucija (UN,
UNCTAD, ECOSOC i sl.), izdaje dozvole za izvoz i uvoz, surađuje i koordinira
suradnju s drugim državnim tijelima i institucijama; daje mišljenja na predmete
iz svog djelokruga; obavlja i druge poslove iz svog djelokruga.

5. 1. 2. Odsjek za europske integracije

Članak
24.

Odsjek
za europske integracije usklađuje aktivnosti oko priprema za uključivanje
Republike Hrvatske u Europsku uniju u dijelu koji se odnosi na nadležnosti
Ministarstva gospodarstva; priprema pregovaračke platforme i sudjeluje u
pregovorima oko sklapanja Sporazuma o stabilizaciji i pridruživanju i pregovora
o članstvu u Europskoj uniji i prati njihovu provedbu; poduzima aktivnosti u
vezi s prilagodbom hrvatskog zakonodavstva koje se odnosi na trgovinu, tržište
te zaštitu potrošača sa zakonodavstvom Europske Unije; inicira i predlaže
izmjene i donošenje zakona i drugih propisa sukladno normama Europske unije;
predlaže i skrbi o provedbi tehničke i razvojne pomoći koju Europska unija daje
Republici Hrvatskoj u dijelu koji se odnosi na nadležnost Ministarstva;
priprema pregovore, provodi i prati provedbu ugovora o slobodnoj trgovini s
EFTA-om; sudjeluje u radu međunarodnih gospodarskih tijela i inicijativa u vezi
sa suradnjom u regiji kao što su Jadransko-jonska inicijativa, Pakt o
stabilnosti za Jugoistočnu Europu, SECI, SEI; koordinira suradnju s drugim
državnim tijelima i institucijama; obavlja druge poslove iz svog djelokruga.

5.2. Odjel za unapređenje trgovine i tržišta

Članak
25.

Odjel
za unapređenje trgovine i tržišta obavlja poslove u vezi s promicanjem i
razvojem trgovine te uvođenjem novih oblika i tehnologija u obavljanju trgovine
u Republici Hrvatskoj, posebice onih koji se odnose na razvoj elektroničke
trgovine; prati i predlaže razvoj suvremenih oblika trgovine na veliko kao i
razvitak robnih burzi i dražbi; predlaže mjere unapređenja trgovine na malo s
aspekta njenog približavanja potrebama potrošačima, prati i usmjerava širenje
trgovine na malo na teritoriju Republike Hrvatske, te osiguranja ravnomjernog
razvoja trgovine na cijelom teritoriju Republike Hrvatske vodeći računa o
specifičnim potrebama pojedinih kategorija potrošača i očuvanju urbanih središta;
predlaže mjere u vezi s radnim vremenom prodavaonica na malo; predlaže i
provodi gospodarsku politiku s područja tržišta i cijena, prati stanje i pojave
na tržištu roba nužnih za opskrbu, prati učinke mjera trgovinske politike na
kretanja na području cijena, prati provedbu ugovora o slobodnoj trgovini,
izrađuje analize i izvješća o stanju na tržištu, pruža stručnu pomoć tijelima i
jedinicama lokalne samouprave i uprave nadležnim za poslove tržišta i cijena;
prati kretanje cijena i po potrebi predlaže poduzimanje mjera izravne kontrole
cijena predlaže i provodi politiku i mjere zaštite potrošača, uključivo i
izradu nacionalnog programa zaštite potrošača; surađuje s drugim ministarstvima
i institucijama; obavlja i druge poslove iz svog djelokruga.

5.3. Odjel za bilateralne gospodarske odnose s
europskim zemljama

Članak
26.

Odjel
za bilateralne gospodarske odnose s europskim zemljama predlaže, priprema i
provodi gospodarsku suradnju s europskim zemljama; predlaže i provodi sklapanje
ugovora o gospodarskoj i trgovinskoj suradnji s tim zemljama i drugih ugovora
iz nadležnosti Ministarstva; predlaže i provodi ugovore o slobodnoj trgovini sa
susjednim zemljama i zemljama regije; vodi rad mješovitih odbora o gospodarskoj
i trgovinskoj suradnji s tim zemljama; usklađuje i vodi rad mješovitih odbora
za bilateralnu suradnju sa zemljama članicama CEFTA-e; analizira i prati učinke
sklopljenih ugovora s tim zemljama i predlaže mjere za unapređenje bilateralnih
i multilateralnih gospodarskih i trgovinskih odnosa s njima, prati ostvarivanje
gospodarske suradnje s tim zemljama i posebice robne razmjene, te u vezi s tim
predlaže mjere za unapređenje suradnje s tim zemljama osobito povećanja izvoza
uključivo i poduzimanje mjera promocije i poticanja izvoza; usuglašava i
usklađuje aktivnosti s drugim državnim tijelima i institucijama u vezi sa
gospodarskom suradnjom s tim zemljama; obavlja i druge poslove iz svog
djelokruga.

5. 4. Odjel za bilateralne gospodarske odnose s
izvaneuropskim zemljama

Članak
27.

Odjel
za bilateralne gospodarske odnose s izvaneuropskim zemljama predlaže, priprema
i provodi gospodarsku suradnju s tim zemljama; radi na provedbi ugovora o
trgovinskoj i gospodarskoj suradnji s njima; osniva, priprema, usklađuje i vodi
rad mješovitih odbora za bilateralnu gospodarsku suradnju; predlaže državnim
tijelima potrebne aktivnosti za unapređenje gospodarskih i trgovinskih odnosa s
tim zemljama; prati i analizira stanje i kretanje bilance razmjene s tim
zemljama osobito povećanja izvoza uključivo i mjere promocije i poticanja
izvoza; surađuje i usklađuje aktivnosti s drugim državnim tijelima i
institucijama u vezi s promicanjem gospodarske suradnje s tim zemljama; obavlja
i druge poslove iz svog djelokruga.

5.
5. Odjel za ugovore o gospodarskoj suradnji

Članak 28.

Odjel za ugovore o gospodarskoj suradnji
obavlja upravne i druge stručne poslove u vezi s predlaganjem i pripremom
ugovora o poticanju i zaštiti ulaganja, te ugovora o trgovinskoj i gospodarskoj
suradnji, vodi pregovore o sklapanju tih ugovora, usklađuje suradnju s drugim
tijelima državne uprave u vezi sa sklapanjem ugovora o poticanju i zaštiti
ulaganja, prati provedbu tih ugovora i sudjeluje u rješavanju sporova nastalih
u svezi s provedbom tih ugovora; sudjeluje u pragovorima za sklapanje drugih
međunarodnih ugovora s područja ulaganja i pristupa Republike Hrvatske
međunarodnim konvencijama iz područja gospodarstva, predlaže propise kojima se
uređuju uvjeti za osnivanje i rad predstavništava u Republici Hrvatskoj; vodi
registar predstavništava; vodi evidenciju ulaganja domaćih osoba u inozemstvu;
obavlja i druge poslove iz svog djelokruga.

6. UPRAVA ZA POTICANJE ULAGANJA

 Članak 29.

Uprava za poticanje ulaganja obavlja
upravne i stručne poslove koji se odnose na promociju, predlaganje i provođenje
mjera gospodarske politike u cilju povećanja domaćih i stranih ulaganja,
razvija aktivnosti vezane za promidžbu i promociju uvjeta za ulaganje u
hrvatsko gospodarstvo i sigurnost tih ulaganja, sudjeluje u poslovima vezanim
uz međunarodne projekte, obavlja analitičko-statističke poslove prikupljajući i
razmjenjujući gospodarske podatke, predlaže i prati propise koji uređuju
pitanja ulaganja, procjenjuje i odobrava korištenje poticajnih mjera, osniva i
prati rad slobodnih zona i skladišta, identificira i predlaže načine rješavanja
problema nastalih u realizaciji konkretnih projekata, izrađuje prijedloge
propisa i prati njihovu primjenu te obavlja i druge poslove iz svog djelokruga.

U sklopu Uprave za poticanje ulaganja
ustrojavaju se:

6.1. Odjel za promociju ulaganja;

6.2. Odjel za ulaganje i odobravanje
poticajnih mjera;

6.
1. Odjel za promociju ulaganja

Članak 30.

Odjel za promociju ulaganja obavlja
poslove koji se odnose na planiranje i izradu strategije promocije stranih
ulaganja, uspostavlja kontakte i daje logističku podršku ulagačima, obavlja
koordinaciju sa nadležnim državnim institucijama, pruža tehničku i savjetodavnu
pomoć domaćim i stranim investitorima, identificira, planira i predlaže
investicijske projekte, razvija i unapređuje mogućnosti za privlačenje specifičnih
investicijskih projekata, pruža tehničku i savjetodavnu pomoć stranim
investitorima, planira i provodi projekte bilateralne i mulilateralne
gospodarske suradnje sa svrhom privlačenja investicija, obavlja sve poslove
koordinacije vezane uz provedbu međunarodnih aktivnosti uprave – Investicijska
povelja Pakta o stabilnosti te pripadajuće inicijative, obavlja funkciju
tajništva Hrvatskog gospodarskog tima i FIAS-ove koordinaciji za otklanjanje
administrativnih prepreka u Republici Hrvatskoj, koordinira rad u sklopu
inicijative Forum za razvoj poduzetništva i poduzeća u Jugoistočnoj Europi te
Steering Group regionalnog okruglog stola za promicanje ulaganja, sudjeluje u
projektima Europske unije, CARDS, SAL, WTO sporazum o ulaganju i sl., obavlja
promidžbene, marketinške aktivnosti sa svrhom internacionalizacije hrvatskog
gospodarstva i ciljem poticanja transfera tehnologije, inovacija i znanja,
planira i provodi poslove koji se odnose na promidžbeno marketinške aktivnosti
s ciljem privlačenja kapitala, obavlja analitičko-stati­stičke poslove praćenja
gospodarskih tokova, izrađuje analitičko-statistička izvješća u svezi s
investicijskim aktivnostima, koordinira, prikuplja i vrši razmjenu gospodarskih
podataka, pokazatelja i informacija unutar Ministarstva i drugih gospodarskih
institucija, te ažurira web stranicu Ministarstva.

6. 2. Odjel za ulaganje i odobravanje poticajnih
mjera

Članak
31.

Odjel
za ulaganje i odobravanje poticajnih mjera obavlja poslove koji se odnose na
razvijanje i unapređenje mogućnosti za privlačenje specifičnih investicijskih
projekata za kompleksna i interdisciplinarna ulaganja, pruža tehničku i
savjetodavnu pomoć stranim investitorima, planira i izrađuje strategiju
promocije stranih ulaganja, izrađuje izvješća i pruža stručne informacije iz
djelokruga svoje nadležnosti, surađuje s drugim državnim, lokalnim i
gospodarskim institucijama na konkretnim projektima do usaglašenja ugovora,
predlaže konkretna rješenja pojedinih pitanja, prati realizaciju dogovorenih
projekata, identificira probleme nastale u realizaciji konkretnih projekata, te
predlaže načine rješavanja i prevladavanja kriznih situacija, uspostavlja
kontakte i obavlja koordinaciju s titularom, upraviteljem državnog vlasniš­tva,
obavlja sve poslove vezane uz provedbu Zakona o poticanju ulaganja u dijelu
koji se odnosi na poticajne mjere, carinske i porezne povlastice, zaprima i
obrađuje zahtjeve za odobrenje poticajnih mjera, carinskih i poreznih
povlastica te o istim vodi evidenciju, obavlja poslove u svezi s osnivanjem
slobodnih zona i skladišta te provodi postupke za donošenje odluka o davanju
koncesija za osnivanje slobodnih zona i suglasnosti za osnivanje skladišta,
koordinira poslove vezane za utvrđivanje uvjeta za početak rada slobodni zona i
skladišta, prati i analizira rad unutar slobodnih zona i skladišta te predlaže
mjere za razvoj djelatnosti u njima, vodi evidenciju i izrađuje godišnja
izvješća o radu slobodnih zona, predlaže i unapređuje zakonsku regulativu u
cilju poboljšanja uvjeta za ulaganje, surađuje s drugim državnim tijelima
Republike Hrvatske u cilju uspostave potrebne organizacijske strukture za
provođenje zakona i drugih akata iz područja ulaganja i slobodnih zona u
Republici Hrvatskoj, izrađuje prijedloge propisa kojima se uređuju pravna
pitanja te prati primjenu zakonskih propisa.

7. RAVNATELJSTVO ZA ROBNE ZALIHE

Članak
32.

Ravnateljstvo
za robne zalihe obavlja poslove određene Zakonom o državnim robnim zalihama i
to: gospodarske upravne i stručne poslove u svezi s formiranjem, korištenjem i
obnavljanjem robnih zaliha i osiguranjem skladišnog prostora za smještaj i
čuvanje robnih zaliha; priprema prijedlog programa robnih zaliha, programa
količine i razmještaja i godišnjeg programa stalnih zaliha, kao i druge akte
određene zakonom; zaključuje ugovore o poslovima robnog prometa i druge ugovore
na način i uz uvjete utvrđene zakonom i aktima Vlade Republike Hrvatske; brine
o investicijskom i tekućem održavanju skladišta u vlasništvu Ravnateljstva,
odnosno državnom vlasništvu, kao i opreme i sredstava u skladištima i ostalim
objektima koje koristi Ravnateljstvo; obavlja financijsko-računovodstvene
knjigovodstvene poslove državnih robnih zaliha, vodi računovodstvo
Ravnateljstva; obavlja analitičko-planske i pravne poslove te nadzor nad
provedbom ugovornih prava i obveza o skladištenju i čuvanju robnih zaliha i
stanju zaliha te druge stručne i tehničke poslove za izvršavanje funkcije
robnih zaliha; obavlja poslove u skladu s odlukama Vlade Republike Hrvatske.

Unutarnje
ustrojstvene jedinice u Ravnateljstvu za robne zalihe su:

7.1.
Odjel za robne zalihe;

7.2.
Odjel za financijsko-računovodstvene, analitičko-planske i pravne poslove,

7. 1. Odjel za robne zalihe

Članak
33.

Odjel
za robne zalihe prati i analizira stanje i kretanja na tržištu i u proizvodnji
roba sa aspekta uloge robnih zaliha; priprema i sudjeluje u izradi prijedloga
Programa stalnih robnih zaliha i Godišnjeg programa stalnih robnih zaliha;
predlaže, obnavlja i izvršava plan nabave i prodaje roba sukladno utvrđenim
Godišnjim programom robnih zaliha i odlukama Vlade Republike Hrvatske; prati
promjene i primjenu zakona i drugih propisa koji se odnose na poslovanje sa
robnim zalihama; prati i osigurava pravovremenost u izvršavanju ugovornih
obveza između Ravnateljstva i pravnih subjekata iz djelokruga Odjela, te predlaže
i priprema dokumentacijsku osnovu za pravnu i drugu zaštitu ugovornih i
gospodarskih interesa Ravnateljstva; predlaže i izvršava poslove vezane uz
intervenciju na tržištu robama iz robnim zaliha; obavlja poslove nadzora nad
radom pravnih osoba u pogledu primjene zakona i ugovornih obveza skladištenja i
čuvanja robnih zaliha, vrši kontrolu robnih zaliha i uvjetnosti njihovog
smještaja, poduzima mjere radi otklanjanja utvrđenih nedostataka odnosno
nepravilnosti, te predlaže plan kontrola i vodi Očevidnik obavljenih kontrola;
predlaže i, sudjeluje u izradi prijedloga i izvr­šava program u dijelu koji se
odnosi na investicijsko i tekuće održavanje objekata, skladišne, informatičke i
druge opreme u vlasništvu Ravnateljstva; predlaže i provodi najracionalniji
način uporabe iste; brine se o osiguranju i svim mjerama zaštite objekata,
opreme i automobila; sudjeluje u izradi programa tehničkog praćenja ukupne
imovine Ravnateljstva; predlaže i izvršava plan nabave i prodaje i obnavljanje
skladišne, informatičke i druge opreme; vrši prikupljanje, obradu i predlaže
izbor najpovoljnijih ponuđača za kupnju, prodaju i održavanje objekata, opreme
i drugih sredstava; predlaže i provodi vrste i način evidencije iz djelokruga;
daje prijedloge za tehnička i tehnološka poboljšanja u korištenju i
raspolaganju sa imovinom Ravnateljstva; vodi odgovarajuće evidencije o robnim
zalihama; daje prijedloge za tehnološka i racionalna poboljšanja koja se odnose
na poslovanje sa robnim zalihama; obavlja i druge poslove po nalogu pomoćnika
ministra - ravnatelja.

7.2. Odjel za financijsko-računovodstvene,
analitičko-planske i pravne poslove

Članak
34.

Odjel
za financijsko-računovodstvene, analitičko-planske i pravne poslove obavlja
upravne i druge stručne poslove u svezi: sudjelovanja u izradi programa stalnih
robnih zaliha i godišnjeg programa stalnih robnih zaliha s
materijalno-financijskog aspekta; izrađuje program sredstava stalnih robnih
zaliha, te obavlja kontrolu usklađenosti elemenata programa s financijsko-raču­novodstvenim
propisima; prati izvršavanje i realizaciju financijskog plana, priprema nacrte
propisa odnosno dokumenata u dijelu financija i računovodstva, vodi
financijsko-knjigovodstvene evidencije i druge odgovarajuće evidencije s
područja robnih zaliha; izrađuje financijsko-računovodstvene dokumente, obavlja
kontiranje poslovnih događaja, utvrđuje rezultate poslovanja i raspoređuje
ostvarena sredstva godišnjim obračunom; prati promjene i stanje stalnih i
tržišnih robnih zaliha te daje analitičke pokazatelje i prijedloge mjera,
analizira ostvarivanje, raspo­ređivanje sredstava za formiranje robnih zaliha,
priprema kalkulativne elemente u postupku kupovine i prodaje robnih zaliha te u
svezi uskladištenja, obnavljanja i čuvanja stalnih robnih zaliha; obavlja
stručnu obradu svih pravnih dokumenata u svezi poslovanja sa državnim robnim
zalihama; pravno uobličava ugovorne i druge odnose, ostvaruje suradnju s
Državnim pravobraniteljstvom Republike Hrvatske u postupku zaštite interesa
Ravnateljstva u sporovima pred sudovima, organizira poslove u svezi
osiguravanja imovine Ravnateljstva, priprema sjednice za robne zalihe;
organizira i provodi poslove evidencije i distribucije pošte, arhivske poslove
za potrebe Ravnateljstva, tajničke poslove, poslove dostave i otpreme pošte,
poslove prijepisa i umnožavanja; obavlja i ostale pravne i opće poslove.

III. UPRAVLJANJE MINISTARSTVOM

Članak 35.

Ministar predstavlja Ministarstvo i
upravlja njegovim radom.

Zamjenik ministra zamjenjuje ministra u
slučaju njegovog izbivanja ili spriječenosti te obavlja druge poslove koje mu
povjeri ministar.

Radom Tajništva Ministarstva upravlja
tajnik Ministarstva.

Radom upravnih organizacija u Ministarstvu
upravljaju pomoćnici ministra.

Radom
Kabineta ministra upravlja tajnik Kabineta.

Radom
odjela upravlja načelnik odjela.

Radom
odsjeka upravlja voditelj odsjeka.

Članak
36.

Zamjenik
ministra odgovoran je za svoj rad ministru i Vladi Republike Hrvatske.

Tajnik
ministarsta i pomoćnici ministra odgovorni su za svoj rad ministru.

Načelnici
Odjela u sastavu tajništva ministarstva odgovorni su za svoj rad

Tajniku
Ministarstva i ministru.

Načelnici
Odjela u sastavu Uprava odgovorni su za svoj rad pomoćniku ministra koji
upravlja tom Upravom i ministru.

Voditelji
odsjeka odgovorni su za svoj rad Načelniku i po­moćniku ministra koji upravlja
tom Upravom i ministru.

Članak
37.

Savjetodavno
tijelo ministra je Kolegij ministra.

Stalni
članovi Kolegija ministra su: zamjenik ministra, tajnik ministarstva i
pomoćnici ministra.

Ostali
službenici Ministarstva pozivaju se na sjednice Kolegija po potrebi.

Članak
38.

 Ovlasti i odgovornosti državnih službenika i
namještenika pobiliže će se utvrditi Pravilnikom o unutarnjem redu
Ministarstva.

IV. SLUŽBENICI I NAMJEŠTENICI
MINISTARSTVA

Članak
39.

Poslove
i zadatke iz djelokruga Ministarstva, ovisno o vrsti, složenosti, stručnoj
spremi i drugim uvjetima obavljaju službenici i namještenici, raspoređeni na
radna mjesta, sukladno propisima.

Okvirni
broj potrebnih državnih službenika i namještenika za obavljanje poslova iz
nadležnosti Ministarstva određuje se u Tablici koja je sastavni dio ove Uredbe
i ne objavljuje se u Narodnim novinama.

V. SURADNJA S DRUGIM TIJELIMA DRŽAVNE
UPRAVE TE S PRAVNIM OSOBAMA KOJE IMAJU JAVNE OVLASTI

Članak 40.

Ministarstvo
surađuje s drugim tijelima državne uprave, drugim pravnim osobama koje imaju
javne ovlasti u svezi s obavljanjem stručnih i upravnih poslova iz djelokruga
Ministarstva.

Ministarstvo
surađuje i sa stručnim, znanstvenim i drugim ustanovama i institucijama radi
rješavanja pojedinih stručnih i upravnih pitanja iz djelokruga Ministarstva.

Članak
41.

Za
raspravljanja o pojedinim pitanjima iz djelokruga rada Ministarstva,
utvrđivanja nacrta propisa, davanja stručnih mišljenja i prijedloga o značajnim
pitanjima iz djelokruga Ministarstva ministar osniva stručne savjete, odnosno
radne grupe.

Aktom
o osnivanju utvrđuje se djelokrug i način rada stručnog savjeta odnosno radne
grupe.

VI. PRIJELAZNE I ZAVRŠNE ODREDBE

Članak
42.

Pitanja
od značaja za rad Ministarstva koja nisu uređena zakonom, Uredbom o načelima za
unutarnje ustrojstvo tijela državne uprave i ovom Uredbom, uredit će se
Pravilnikom o unutarnjem redu Ministarstva gospodarstva.

Pravilnikom
iz stavka 1. ovoga članka utvrdit će se broj potrebnih državnih službenika i
namještenika s naznakom njihovih osnovnih poslova i zadataka, stručnih uvjeta
potrebnih za njihovo obavljanje, njihove ovlasti i odgovornosti, te druga
pitanja od značaja za rad Ministarstva.

Ministar
gospodarstva će u roku od 60 dana od dana stupanja na snagu ove Uredbe donijeti
Pravilnik o unutarnjem redu Ministarstva, uz prethodnu suglasnost ministarstva
nadležnog za poslove opće uprave.

Članak
43.

Danom
stupanja na snagu ove Uredbe prestaje važiti Uredba o unutarnjem ustrojstvu
Ministarstva gospodarstva (»Narodne novine«, broj 37/2000).

Članak
44.

Ova
Uredba stupa na snagu danom objave u »Narodnim novinama«.

Klasa:
023-03/01-01/40

Urbroj:
5030115-01-1

Zagreb,  26. srpnja 2001.

Potpredsjednica
**Željka Antunović,** v. r.

if !supportEmptyParas endif

Uredba, NN 70/2001-1188